L’agarrèren ocupat a cuélher armes en çò de mès hons dera cramba e se meteren respectiuamanet ara dreta e ara querra dera entrada, dauant dera pòrta, e, a penes eth crabèr Melanti anaue a passar eth lumedan dera pòrta damb un beròi casco en ua des sues mans e un escut ena auta, qu’er eròi Laertes auie amiat ena sua joenessa e que se trapaue abandonat e damb es correges descosudes; aqueri se lancèren ath sòn dessús, l’agarrèren e se lo heren a vier entà laguens, en tot arrossegar-lo pera cabeladura; de seguit lançant-lo contra eth solèr, angoishat en sòn còr, e, retortilhant-li entà darrèr es pès e es mans, l’estaquèren damb ua còrda, sivans auie dispausat eth hilh de Laertes, eth pacient divin Ulisses; l’estaquèren damb ua còrda ben retortilhada e lo quilhèren ena part superiora d’ua colomna, ath costat des bigues.